Virallinen lehti nro C 175 , 21/06/1999 s. 0432



A4-0069/99 Päätöslauselma komission tiedonannosta: Kohti Euroopan unionin strategiaa suhteissa Keski-Aasian itsenäisiin valtioihin (KOM(95)0206 - C4-0256/96) Euroopan parlamentti, joka - ottaa huomioon komission tiedonannon KOM(95)0206 - C4-0256/96, - ottaa huomioon 30. marraskuuta 1995 antamansa päätöslauselman ehdotuksesta neuvoston ja komission päätökseksi Euroopan yhteisöjen ja niiden jäsenvaltioiden ja Kirgisian tasavallan välisen kumppanuus- ja yhteistyösopimuksen tekemisestä ((EYVL C 339, 18.12.1995, s. 51.)), - ottaa huomioon 13. maaliskuuta 1997 antamansa päätöksen ehdotuksesta neuvoston ja komission päätökseksi Euroopan yhteisöjen ja niiden jäsenvaltioiden ja Kazakstanin tasavallan välisen kumppanuus- ja yhteistyösopimuksen tekemisestä ((EYVL C 115, 14.4.1997, s. 196.)), - ottaa huomioon 19. huhtikuuta 1996 antamansa päätöslauselman ehdotuksesta neuvoston päätökseksi Euroopan yhteisön, Euroopan hiili- ja teräsyhteisön ja Euroopan atomienergiayhteisön sekä Kazakstanin tasavallan kauppaa ja kaupan liitännäistoimenpiteitä koskevan väliaikaisen sopimuksen tekemisestä Euroopan yhteisön puolesta ((EYVL C 141, 13.5.1996, s. 276.)), - ottaa huomioon 26. kesäkuuta 1997 antamansa päätöslauselman ehdotuksesta neuvoston päätökseksi yhdeltä puolen Euroopan yhteisön, Euroopan hiili- ja teräsyhteisön ja Euroopan atomienergiayhteisön sekä toiselta puolen Kirgisian tasavallan kauppaa ja kaupan liitännäistoimenpiteitä koskevan väliaikaisen sopimuksen tekemisestä Euroopan yhteisön puolesta ((EYVL C 222, 21.7.1997, s. 53.)), - ottaa huomioon 19. joulukuuta 1997 antamansa päätöslauselman ehdotuksesta neuvoston päätökseksi Euroopan yhteisön, Euroopan hiili- ja teräsyhteisön ja Euroopan atomienergiayhteisön sekä Uzbekistanin tasavallan kauppaa ja kaupan liitännäistoimenpiteitä koskevan väliaikaisen sopimuksen tekemisestä Euroopan yhteisön puolesta ((EYVL C 14, 19.1.1998, s. 412.)), - ottaa huomioon 11. helmikuuta 1999 antamansa päätöslauselman Kazakstanin presidentinvaaleista ((Istunnon pöytäkirja 11.2.1999, osa II, kohta 8.)), - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja taloudellisten ulkosuhteiden valiokunnan ja kehitys- ja yhteistyövaliokunnan lausunnot (A4-0069/99), A. painottaa, että vaikka ihmisoikeuksien loukkaukset ovat joissakin maissa vakavampia kuin muissa, kaikkien Keski-Aasian maiden tasavaltojen ihmisoikeustilanne on kaukana tyydyttävästä, B. ottaa huomioon, että Keski-Aasian uudet itsenäiset valtiot sijaitsevat alueella, jossa kansainvälinen oikeusjärjestys on paineen alla ja voi vaarantua, C. muistuttaa siitä, että se on aikaisemmin viivyttänyt Kazakstanin ja Uzbekistanin kumppanuus- ja yhteistyösopimusten ratifiointia epätyydyttävän ihmisoikeustilanteen vuoksi, ja että tällä hetkellä parlamentti odottaa tilanteen parantumista Turkmenistanissa, voidakseen edetä kyseisen maan kanssa tehtävän kumppanuussopimuksen ratifioinnissa, D. viittaa neuvoston 21. tammikuuta 1999 antamaan julkilausumaan Kazakstanin presidentinvaaleista ja ETYJin lausuntoon, joiden mukaan tapa, jolla vaalit järjestettiin, on takaisku demokratian kehitykselle ja oikeusvaltion rakentamiselle Kazakstanissa, E. pitää myönteisinä Keski-Aasian tasavaltojen saavuttamia edistysaskelia niiden pyrkimyksessä kohti toimivaa demokratiaa niiden allekirjoittamissa ETYJin asiakirjoissa määrättyjen ehtojen mukaisesti, F. ottaa huomioon Tacis-demokratiaohjelman yhteydessä tehdyn työn Keski-Aasiassa ja pitää myönteisenä sitä, että vuoden 1999 Tacis-toimintaohjelman osaksi on hyväksytty 1 miljoonan ecun lisähanke erityisesti Uzbekistanin demokratisoinnin edistämiseksi, ja on tyytyväinen siihen, että myös Uzbekistanin, Kazakstanin ja Kirgisian vuosien 1998/1999 toimintaohjelmiin on sisällytetty laajoja kumppanuus- ja yhteistyösopimusten täytäntöönpanoon liittyviä hankkeita, G. pitää joulukuussa 1997 Moskovassa tehdyn Tadzikistanin sisällissodan osapuolten välisen rauhansopimuksen täytäntöönpanoa erittäin tärkeänä ja pitää valitettavana jyrkkiä toimenpiteitä, joihin Uzbekistanin viranomaiset ovat ryhtyneet tiettyjä islamilaisyhteisöjä vastaan, H. korostaa EU:n ja Keski-Aasian uusien itsenäisten valtioiden suhteiden kehittämisen merkitystä alueen strategisen sijainnin ja valtavien luonnonvarojen vuoksi, I. ottaa huomioon, että komissio odottaa vuonna 1999 voimaan tuleviksi ajateltujen Uzbekistanin, Kazakstanin ja Kirgisian kumppanuus- ja yhteistyösopimusten täytäntöönpanoa, ja ottaa huomioon, että se antaa unionille mahdollisuuden käyttää vaikutusvaltaansa näissä maissa taloudellisten ja poliittisten uudistusten suhteen, J. on huolissaan uusien itsenäistyneiden maiden välisistä poliittisista erimielisyyksistä, jotka saattavat jarruttaa alueellista yhteistyötä, ja ottaa huomioon, että Turkmenistanin ja Azerbaidzanin kiista rajalinjan kulusta Kaspianmerellä on ollut esteenä Kaspianmeren ylittäville öljy- ja kaasuputkille, joita myös EU:n on ollut määrä tukea (INOGATE), K. ottaa huomioon, että Afganistanin konfliktin jatkuminen muodostaa alueella pysyvän turvallisuusriskin, L. ottaa huomioon, että tietyt kyseisellä alueella sijaitsevat maat ovat huolissaan Intian ja Pakistanin tekemistä ydinkokeista, M. ottaa huomioon Kaspianmeren öljy- ja kaasuputkistohankkeiden merkityksen siinä suhteessa, että ne tuovat Keski-Aasiaan ulkomaisia investointeja ja lisäävät alueellista yhteistyötä, N. pitää valitettavana ympäristön tilan jatkuvaa heikkenemistä ja uhkaavaa kehitystä, mistä esimerkkeinä voidaan mainita Araljärven kuivuminen sen vuoksi, että järvestä ohjattiin vettä puuvillapeltojen kasteluun, ja Semipalatinskin alueen korkea radioaktiivisuustaso Kazakstanissa vuosia jatkuneiden ydinkokeiden ja ydinlaskeuman seurauksena, O. pitää valitettavana sitä, että Tacis-asetus ei sisällä teknisen avun käyttämistä Semipalatinskin ydinsaastealueen puhdistamiseen, mutta pitää Tacis-ohjelman osuutta WARMAP-hankkeessa myönteisenä tekijänä, P. pitää valitettavana Afganistanista peräisin olevien huumeiden määrän kasvua ja ongelmia, joita huumeiden salakuljetus Keski-Aasian kautta aiheuttaa tällä alueella, Q. ottaa huomioon Keski-Aasian alttiuden Venäjän kriisistä mahdollisesti aiheutuville vakaville taloudellisille vaikeuksille; 1. Toteaa, että EU:lle on erittäin tärkeää näiden muutosvaiheessa olevien maiden edistyksellinen kehittyminen ja erityisesti niiden demokraattisten rakenteiden vakiintuminen; huomauttaa komissiolle, että EU:n ensisijaisena tavoitteena on oltava demokraattisten perusoikeuksien ja ihmisoikeuksien toteutuminen näissä maissa; 2. Pitää myönteisenä komission ulko- ja turvallisuusasiain sekä puolustuspolitiikan valiokunnalle antamaa sitoumusta, jonka mukaan ihmisoikeuskysymykset otetaan säännöllisesti ja vakavassa mielessä esille Keski-Aasian tasavaltojen viranomaisten kanssa käytävissä neuvotteluissa ja että ulkoasiainvaliokunnalle annetaan täydelliset tiedot ihmisoikeustilanteen kehittymisestä; 3. Pitää myönteisenä kuolemantuomioiden langettamisen keskeyttämistä Kirgisiassa ja Turkmenistanissa ja vetoaa kaikkiin Keski-Aasian hallituksiin, että ne jatkavat pyrkimyksiään poistaa kuolemantuomio; 4. Kehottaa Keski-Aasian tasavaltojen hallituksia korjaamaan demokratisoinnin viime vuoden aikana kärsimät takaiskut erityisesti sen osalta, mikä koskee vapaita ja oikeudenmukaisia vaaleja, ilmaisuvapauden ja yhdistymisvapauden rajoittamista sekä vähemmistöjen sortoa; 5. Tunnustaa EU:n kumppanuus- ja yhteistyösopimusten roolin keskinäisissä suhteissa; pitää valitettavana poliittisten ja taloudellisten uudistusten hidasta vauhtia joissakin Keski-Aasian tasavalloissa; 6. Pitää myönteisenä Kazakstanin, Uzbekistanin ja Kirgisian väliaikaisten sopimusten voimaantuloa, jonka pitäisi antaa mahdollisuudet taloudellisten suhteiden vahvistamiseen ja kaupankäynnin lisäämiseen näiden maiden kanssa; 7. Korostaa, että ruplan kriisillä ja Kaakkois-Aasian taloudellisella kriisillä on kielteinen vaikutus kehitysnäkymiin tämän alueen maissa; viittaa makrotaloudellisen epätasapainon mahdollisesti tuomiin yhteiskunnallisiin ja poliittisiin seurauksiin näissä maissa; 8. Korostaa ulkomaisen (ja erityisesti EU:sta virtaavan) pääoman elintärkeää merkitystä alueen luonnonvarojen kehittämiselle; tunnustaa kuitenkin, että poliittinen tasapaino sekä kansallisella että alueellisella tasolla on ratkaiseva tekijä sijoituksia koskevassa päätöksenteossa; 9. Kehottaa EU:ta tukemaan YK:n ja ETYJin aloitteita, jotka koskevat konfliktien ehkäisyä ja rauhanturvatoimia Keski-Aasiassa, sekä edistämään rauhaa ja vakautta erityisesti Tadzikistanissa ja Afganistanissa; 10. Pitää tarpeellisena Euroopan unionin aktiivista yhteistyötä alueen maiden kanssa ja etenkin Uzbekistanin ja Tadzikistanin kanssa, jotta voitaisiin estää selkkauksen laajeneminen Afganistanissa ja naapurimaissa; tämä koskee sekä uskonnollisen suvaitsevaisuuden ja naisten oikeuksien puolustamista että humanitaarista ja poliittista apua Afganistanin niille alueille, jotka eivät ole talibanien hallinnassa; 11. Pyytää EU:n jäsenvaltioita käyttämään vaikutusvaltaansa Naton rauhankumppanuuden avulla Keski-Aasian turvallisuuden ja vakauden edistämiseksi; 12. Pyytää komissiota jatkamaan yhteistyötään Keski-Aasian maiden kanssa kolmatta pilaria koskevissa asioissa; 13. Pyytää EU:ta jatkamaan alueellisia kysymyksiä koskevaa vuoropuhelua Yhdysvaltojen kanssa transatlanttisen vuoropuhelun puitteissa; 14. Painottaa Tacisin roolia taloudellisten uudistusten edistämisessä ja markkinatalouteen siirtymisessä; pitää myönteisenä Tacis-hanketta, jolla edistetään öljy- ja kaasuputkistohankkeisiin, liikenteeseen ja tietoliikenteeseen tehtäviä investointeja kaikkialla Keski-Aasiassa, ja vaatii, että lisääntyvällä avulla on edistettävä Keski-Aasian demokratisointikehitystä; 15. Katsoo, että erityisesti kun on kyse kuljetusalasta ja öljy- sekä kaasuteollisuuden infrastruktuureista, Euroopan unionin olisi pyrittävä alueelliseen lähestymistapaan suhteissaan Keski-Aasian uusiin itsenäisiin valtioihin; viittaa TRACECA- ja INOGATE-hankkeisiin, jotka ovat mahdollisia avaintekijöitä alueen taloudelliselle kehitykselle ja integraatiolle; 16. Vaatii, että Tacis-demokratiaohjelman kautta on ohjattava enemmän tukea hallituksista riippumattomille järjestöille, jotta ne voivat paremmin seurata demokratiaa ja ihmisoikeuksia; vaatii, että uusien itsenäisten valtioiden demokratiaohjelmalle ja erityisesti kansalaisyhteiskunnan kehittämisen kannalta erittäin tärkeille kumppanuusohjelmille myönnetään asianmukaisesti lisää määrärahoja; 17. Vaatii, että EU:n varoista on annettava enemmän rahoitustukea ja teknistä apua, joiden avulla voidaan korjata Keski-Aasiassa viimeisten 70 vuoden aikana aiheutettuja ympäristövahinkoja; 18. Pyytää EU:ta tarkoin seuraamaan kaikkea, mikä liittyy Keski-Aasian maissa lähiaikoina järjestettäviin vaaleihin; 19. Kehottaa komissiota ja neuvostoa yhdessä kansainvälisten rahoituslaitosten kanssa harkitsemaan toimia, joilla ne voisivat suojella Keski-Aasian maiden väestöjä Venäjän kriisin aiheuttamilta vakavilta taloudellisilta ongelmilta; 20. Huomauttaa, että koska Keski-Aasian uusien itsenäisten valtioiden taloudellisissa tilanteissa ja tulevaisuuden näkymissä on merkittäviä eroja, EU:n olisi sovellettava kuhunkin valtioon yksilöllistä lähestymistapaa, johon sisältyisi kahdenvälisen kaupan vapauttaminen, tekninen tukeminen ja tarvittaessa makrotaloudellinen ja humanitaarinen tuki; 21. Kehottaa puhemiestään välittämään tämän päätöslauselman komissiolle ja neuvostolle sekä Kazakstanin, Kirgisian, Tadzikistanin, Turkmenistanin ja Uzbekistanin presidenteille, hallituksille ja kansanedustuslaitoksille.